《君山望古》
清代·汪怡甲

君山突兀江清空，白云飞尽高人胸。我来绝顶一驻足，四望如在云之中。

天与长江一色齐，春申墓侧草萋萋。梅花千树香何在？剩有残碑留古题。

危亭高耸在其侧，石破天空樵不识。坐视沧溟日夜流，神龙出没浑难测。

石湾二岛夕阳斜，遥遥直映马驮沙。乱帆飘忽天无际，直抵金焦眼界赊。

南徐北固一线浮，波清万顷接瓜洲。回望尘海皆龌龊，何当更上一层楼。

作者简介：字韵清，诸生。尝与同里吴鸿甲等结胜云诗社，虽避乱江北，犹吟咏不辍。著有寄云别墅诗草，韵花轩诗草各一卷。